OCEAN วิ่งต่อ! 4 วันพุ่งเฉียด 44% ขานรับกลุ่มทุนใหม่ ลุยปั้นธุรกิจ “น้ำมันปาล์ม” เต็มตัว
OCEAN วิ่งต่อ! 4 วันพุ่งเฉียด 44% ขานรับกลุ่มทุนใหม่ ลุยปั้นธุรกิจ "น้ำมันปาล์ม" เต็มตัว ล่าสุด ณ เวลา 15.59 น. อยู่ที่ 4.46 บาท บวก 0.50 บาท หรือ 12.63% สูงสุดที่ 4.48 บาท ต่ำสุดที่ 3.88 บาท ด้วยมูลค่าซื้อขาย 116.54 ล้านบาท
22 ต.ค. 2561

ผู้สื่อข่าวรายงานว่า ราคาหุ้น บริษัท โอเชี่ยน คอมเมิรช จำกัด (มหาชน) หรือ OCEAN ล่าสุด ณ เวลา 15.59 น. อยู่ที่ 4.46 บาท บวก 0.50 บาท หรือ 12.63% สูงสุดที่ 4.48 บาท ต่ำสุดที่ 3.88 บาท ด้วยมูลค่าซื้อขาย 116.54 ล้านบาท

ทั้งนี้ ราคาหุ้น OCEAN ปรับตัวขึ้นต่อเนื่อง 4 วันติด นับตั้งแต่ราคาหุ้นอยู่ที่ 3.10 บาท เมื่อวันที่ 16 ต.ค.2561 คิดเป็นการปรับตัวขึ้น 43.87%
สำหรับปัจจัยที่ส่งผลให้ราคาหุ้น  OCEAN หลังบริษัทขายหุ้นเพิ่มทุนให้แก่บุคคลในวงจำกัด (PP) คือ นางชัชชญา ไตรตระกูลชัย จำนวน 482.57 ล้านหุ้น ในราคาหุ้นละ 0.80 บาท คิดเป็นมูลค่า 386.05 ล้านบาท ซึ่งภายหลังการเพิ่มทุนครั้งนี้ นางชัชชญา จะเข้ามาถือหุ้นในบริษัท 40%
สำหรับวัตถุประสงค์ในการเพิ่มทุนครั้งนี้จะช่วยให้บริษัทมีสภาพคล่องทางการเงิน โครงสร้างเงินทุน ศักยภาพในการสร้างรายได้ในอนาคตและฐานะทางการเงินที่ดีขึ้น โดยที่บริษัทไม่ต้องเพิ่มภาระหนี้สินจากการกู้ยืมเงินและสามารถลดค่าใช้จ่ายทางการเงินของบริษัทได้ ประกอบกับเพื่อสนับสนุนแผนการขยายธุรกิจผลิตเชื้อเพลิงไบโอดีเซลของบริษัท โดยบริษัทเล็งเห็นโอกาสในการเติบโตของอุตสาหกรรมผลิตไบโอดีเซลซึ่งอยู่ในภาวะขยายตัว และได้รับการสนับสนุนจากภาครัฐ
อนึ่ง นางชัชชญา ไตรตระกูลชัย (ร่วมกับนายจิรัฎฐ์ ไตรตระกูลชัย และนายเอก คล้ายบุญมี) เป็นเจ้าของธุรกิจโรงสกัดและหีบน้ำมันปาล์ม น้ำมันพืชทุกชนิด ในนามบริษัท ละแมน้ำมันปาล์ม จำกัด จดทะเบียนจัดตั้งวันที่ 19 มิถุนายน 2557